山齋
作者：郭印
朝代：宋

paragraphs: 我本丘壑姿，脱巾爲謀食。
隨牒幾推遷，銅章領巖邑。
初期竊餘閑，焚香弄書冊。
文法何苦多，日力不暇給。
訟紙秋葉翻，使符星火急。
自憐拙追科，難復濟繁劇。
秋毫殊未試，直道聊抆拭。
白眼已紛紛，丹心猶汲汲。
要令四萬家，實惠涓塵及。
怒罵奚足云，此意天應識。
西齋靚且深，於焉少游息。
幽獨誰相對，古壁蒼崖立。
高人喜過從，玄論揮八極。
世情一笑休，欲語不如默。